Line Barfod (EL), 2003-05-28:
Det vil sige, at vi går ind for en demokratisering af FN og ikke en tilbagevenden til en udgave af oplyst enevælde, som USA åbenbart foretrækker.
Når Kristeligt Folkeparti spørger regeringen om, hvad den vil med FN, så er jeg bange for, at vi allerede har fået meget af svaret i konkret form i forbindelse med regeringens ukritiske støtte til USA's og Englands enegang uden om Sikkerhedsrådet i forbindelse med invasionen af Irak. Jeg siger ikke dette for at starte debatten om Irakkonflikten igen, men som en konstatering af, at den nuværende danske regering i praksis har bakket op om præsident Bushs ord før Irakkrigen om, at nu må FN vise, om organisationen er relevant eller ej, om organisationen har en eksistensberettigelse.
For den amerikanske regering afgøres FN's eksistensberettigelse af, om FN og Sikkerhedsrådet accepterer, at hvad USA vil bør være FN's vilje, og hvis USA får sin vilje, så har FN en eksistensberettigelse. Ellers må organisationen forvises til historiens losseplads.
Danske regeringer har tidligere været en stor støtte til FN og tanken om, at FN som organisation skulle spille den afgørende rolle i forbindelse med løsning af konflikter og være med til at sikre en mere globalt retfærdig verden.
I årtier så vi Sovjetunionen nedlægge veto mod alle resolutioner i Sikkerhedsrådet, som gik til angreb på Sovjetunionen og dets kontrol over de andre østeuropæiske lande.
Dette gjorde i de fleste tilfælde FN magtesløs.
FN fik kun lov til at spille en rolle, hvis organisationen ikke generede
hverken USA eller Sovjetunionen.
Frankrig og England har også spillet deres rolle med vetoer, specielt i forhold til deres tidligere afrikanske besiddelser.
Vi er mange, som på grund af disse forhold har været skeptiske over for FN, og hvilken rolle FN kunne spille.
Men samtidig har det også været sådan, at FN på trods af de umulige forhold har spillet en positiv rolle som fredsbevarende organisation, som praktisk hjælper med bistand til den tredje verden i forbindelse med uddannelse, sundhed, udviklingsforhold generelt. Man kunne sige med en floskel, at FN er umulig, men uundværlig.
Nu er vi kommet dertil, at denne sætning er bl.a. den danske regering også ved at gøre meningsløs.
Det lyder jo meget smukt, når man snakker om, at FN skal spille en rolle, at beslutninger skal være forankrede i FN-sporet, når der i realiteten er tale om en afsporing, hvor man i alle vigtige situationer på forhånd har underlagt sig den amerikanske linje.
FN har i stigende grad måttet tilpasse sig den nuværende vestlige dominans på det økonomiske og sikkerhedspolitiske område.
I FN er der ikke demokrati.
Nej, her gælder den særegne regel, at fem medlemslande som permanente medlemmer af Sikkerhedsrådet på forhånd er tildelt en stemme, som gør, at de hver for sig kan bremse, hvad ellers et stort flertal af medlemslande i FN's Plenarforsamling måtte kunne tilslutte sig.
Det er en håbløs udemokratisk situation her i det 21. århundrede. Derfor er der brug for reformer i FN.
Men det er demokratiske reformer, der er brug for, ikke yderligere tilpasninger til en situation, hvor USA truer med at gøre, hvad der passer USA.
Demokratiske reformer kræver en ændring af det nuværende Sikkerhedsråd.
Det kræver en opgivelse af de fem permanente medlemmers vetoret.
Der skal nok være en slags forretningsudvalg, eller hvad vi kalder det, men det skal gøres større end det nuværende Sikkerhedsråd.
Det skal være repræsentativt for, hvordan FN er sammensat nu her snart 60 år efter dannelsen. Det kræver en demokratisk modernisering, som afskaffer stormagters vetoret, og det kræver en anden vægtning af andre regionale områder end Europa og USA.
Det vil også være fornuftigt at overveje, på hvilken måde demokratisk valgte parlamenter og folkelige bevægelser
fremover kan inddrages langt mere konkret i FN's arbejde som en modvægt til den rent statslige repræsentation og som en modvægt til det bureaukrati og institutionsvælde, som FN også er ramt af.
Og så skal jeg slutte med at sige, at på trods af de uenigheder, der har været, mener vi, at det er et godt forslag til vedtagelse, vi med et flertal er nået frem til i dag, især at forslaget slår fast, at vi skal styrke det danske bidrag til FN's udviklingsarbejde.